|  |
| --- |
| ***Директни плащания*** |

**1. Междинните култури следва да могат да бъдат проверени като засети или налични в периода от 1 септември до 1 ноември на годината на кандидатстване.** Припомняме на земеделските стопани, че междинните култури следва да са засети до 1 септември и да могат да бъдат проверени като засети или налични от 1 септември до 1 ноември на годината на кандидатстване. За да получат зелени директни плащания, земеделските стопани следва да спазват селскостопански практики, благоприятни за климата и за околната среда, а именно диверсификация на културите, поддържане на съществуващи постоянно затревени площи и наличие на екологично насочена площ (ЕНП) в рамките на земеделската площ. Междинните култури са една от възможностите за изпълнение на наличие на ЕНП в стопанството. Междинни култури са смески от житни култури (ръж, тритикале, ечемик, пшеница, овес, лимец, просо, сорго и метла) и нежитни култури (грах, фий, звездан, еспарзета, леща, фасул, нахут, бакла, лупина, бурчак, соя, синап, репко, фуражна ряпа, рапица) със слята повърхност, които се отглеждат между две основни култури след прибиране на предшестващата основна култура и преди сеитбата на следващата основна култура. Задължително условие е междинните култури да не са налични на полето след 15 април на годината, следваща годината на кандидатстване. За площите с междинни култури, които се използват като ЕНП, има забрана за прилагане на продукти за растителна защита (ПРЗ).

|  |  |
| --- | --- |
| ***Визия за ОСП след 2020 г.*** |  |

**2. На среща за защита на опрашителите, проведена на 28 септември, като част от Европейската седмица на пчелите и опрашването, комисарят по земеделие Януш Войчеховски подчерта жизненоважната им роля и увери, че е силно ангажиран със защитата на опрашителите, които са от съществено значение за селскостопанското производство и продоволствената сигурност**. Комисарят по земеделие добави, че Зелената сделка и новата ОСП ще се отразят положително на биологичното разнообразие и опрашителите. Той очерта и причините, които стоят зад намалението на опрашителите, а именно промяната в земеползването, интензивното управление на селското стопанство, използването на пестициди и изменението на климата. Войчеховски се надява тенденцията на намаление да се обърне, което ще се постигне чрез усилия против загубата на местообитания, въздействието на пестицидите, както и за опазването на биоразнообразието и насърчаването на практики, благоприятни за опрашителите. Със стратегията „От фермата до трапезата“ и Стратегията за биологичното разнообразие в рамките на Зелената сделка и стратегията за постигане от ЕС на въглеродно-неутрална икономика до 2050 г. Комисията представи своята визия за по-устойчиво бъдещо земеделие, добави комисар Войчеховски. Реформата на Общата селскостопанска политика на ЕС беше стъпка в правилната посока и ще отговори на много предизвикателства, свързани с околната среда. Зелената архитектура ще предостави на държавите членки повече инструменти за постигане на амбициозните цели, свързани с околната среда и климата, като условността, еко схемите, както и ангажиментите за управление на околната среда и климата. Той обясни още, че последният компромис за Регламент за стратегическите планове на ОСП включва индикатор за въздействие върху опрашителите. Комисарят по земеделие изрази надежда, че новата ОСП ще поведе селскостопанския сектор и веригата за доставки на храни към по -устойчив път.

|  |  |
| --- | --- |
| ***Още от ЕС и света*** |  |

**3. Комисията по околна среда, обществено здраве и безопасност на храните (ENVI) на Европейския парламент призова за задължителни цели за намаляване на емисиите на метан, с цел да се постигнат целите на ЕС по климата и да се подобри качеството на въздуха.** На 28 септември евродепутатите от тази комисия приеха доклад за Стратегията на ЕС за намаляване на емисиите на газ с 61 гласа „за“ срещу 10 прoтив и 7 въздържали се. Те поискаха нов закон, обхващащ всички сектори, за постигане на целите за 2030 г., в съответствие с Парижкото споразумение за климата. Призоваха за обвързващо глобално споразумение за метан на срещата на Конференцията на страните (COP) 26 в Глазгоу (31 октомври-12 ноември). Поискаха задължително наблюдение, докладване и проверка на всички сектори, отделящи метан, както и задължителни програми за откриване и отстраняване на течове, обхващащи цялата верига на доставки в енергийния и нефтохимическия сектор. Евродепутатите от ENVI отбелязаха, че въпреки че емисиите на метан от селското стопанство в ЕС са намалени с 22% между 1990 и 2018 г., секторът все още има най-голям дял от антропогенните емисии на метан. Евродепутатите поискаха държавите членки и Комисията да въведат ефективни и устойчиви мерки за справяне с тези емисии, но в същото време да гарантират, че производството на храни не се премества извън ЕС. Гръцкият евродепутат Мария Спираки (ЕНП), докладчик по досието, подчерта необходимостта от повече усилия за справяне с предизвикателствата, породени от екстремните метеорологични условия. "Трябва да действаме незабавно и да постигнем конкретни резултати за намаляване на емисиите на парникови газове, за да защитим хората и планетата днес и в бъдеще" подчерта тя. Очаква се докладът да бъде представен по време на II-та пленарната сесия през октомври в Страсбург (18-21 октомври).

**4. Най-голямата лобистка група в ЕС „Копа Коджека“ обвини Комисията по околна среда на Еврапейския парламент, че предлага "нова обвързваща цел, която ще утежни животновъдния сектор", с плановете си за емисиите на метан. „**Съжаляваме, че отново дебатът се фокусира върху„ обвързващите цели и мерки “като единственото решение“, се казва в изявлението на „Копа Коджека“. „Последните проучвания на стратегията „От фермата до трапезата“ ясно показаха, че целите нито предвиждат необходимите средства или инструменти, нито предлагат компромиси.“ „Като допълнение към съществуващите цели, предложението на Комисията ENVI може допълнително да навреди на животновъдството в ЕС и да застраши продоволствената сигурност, като същевременно неизбежно създаде изтичане на въглерод към трети страни“, предупредиха те, призовавайки вместо това за „справедлив, междусекторен подход, който да е в съответствие с Европейската зелена сделка и ангажиментите на Европа съгласно Парижкото споразумение.